ORI อย่างวิน! บวกกว่า 5% หลังส่งบ.ย่อยเช่าที่ดิน หวังลงทุนโครงการใหม่
ORI อย่างวิน! บวกกว่า 5% นิวไฮตั้งแต่เข้าตลาด ล่าสุด ณ เวลา 11.42 น. ราคาอยู่ที่ 11.60 บาท บวก 0.60 บาท หรือ 5.45% สูงสุดที่ 11.70 บาท ต่ำสุดที่ 11.20 บาท มูลค่าซื้อขายที่ 26.43 ล้านบาท หลังส่ง "วัน ทองหล่อ" เช่าที่ดิน 30 ปี หวังลงทุนโครงการใหม่
30 ม.ค. 2560

ผู้สื่อข่าวรายงานว่า ราคาหุ้นบริษัท ออริจิ้น พร็อพเพอร์ตี้ จำกัด (มหาชน) หรือ ORI ณ เวลา 11.42 น. ราคาอยู่ที่ 11.60 บาท บวก 0.60 บาท หรือ 5.45% สูงสุดที่ 11.70 บาท ต่ำสุดที่ 11.20 บาท มูลค่าซื้อขายที่ 26.43 ล้านบาท ขณะที่ดัชนีตลาดหุ้นไทยโดยรวมบวก 0.10% ซึ่งราคาหุ้น ORI ปรับตัวขึ้นขึ้นสูงสุดตั้งแต่เข้าซื้อขายตลาดหลักทรัพย์ เมื่อวันที่ 7 ต.ค.58

โดยราคาหุ้น ORI ปรับตัวขึ้น หลังจากบริษัท ออริจิ้น วัน ทองหล่อ จำกัด (วัน ทองหล่อ) ซึ่งเป็นบริษัทย่อย ได้เช่าที่ดินพื้นที่ประมาณ 1-3-2 ไร่ โฉนดเลขที่ 4086 และ 8168 เป็นระยะเวลา 30 ปี ค่าเช่าเดือนละ 1.5 ล้านบาท ปรับเพิ่ม 5% ทุก ๆ 3 ปี เพื่อใช้ประกอบกิจการของวัน ทองหล่อ โดยคาดว่าจะดำเนินการเช่าที่ดินดังกล่าวได้ภายในเดือน ม.ค.60
สำหรับมูลค่ารวมของสิ่งตอบแทนในการเช่าที่ดิน รวมเป็นเงินทั้งสิ้น 859.21 ล้านบาท ตลอดอายุการจดสิทธิการเช่า 30 ปี โดยแหล่งเงินลงทุนจะมาจากทุนจดทะเบียนและกระแสเงินสดจากการดำเนินงาน
ทั้งนี้ การเช่าที่ดินดังกล่าวเพื่อสร้างความมั่นคงในระยะยาวให้กับกลุ่มบริษัท โดยวางแผนลงทุนในธุรกิจอสังหาริมทรัพย์ประเภทอื่น ๆ เพิ่มเติม เช่น โรงแรม เซอร์วิสอพาร์เมนท์ สำนักงานให้เช่า เพื่อให้กลุ่มบริษัทเริ่มมีรายได้แบบประจำ (Recurring Income) สม่ำเสมอในอนาคต